Morten Bødskov (S), 2013-02-07:
Tak for det, formand.
Tak for en rigtig god debat, og i særlig grad tak til de partier, som jo her for 3 måneder siden valgte at tage et medansvar for, at vi kan få bragt kriminalforsorgen tilbage på ret kurs igen, og at vi kan nærme os det mål, som vi i forligskredsen er enige om, nemlig at vi skal have en kriminalforsorg, som bidrager til, at vi får færre gengangere og dermed også færre nye ofre for kriminalitet.
Jeg vil selvfølgelig som sagt gerne takke Liberal Alliance, som har taget ansvar.
Jeg vil også gerne takke hr. Tom Behnke og De Konservative, som også har taget et stort ansvar for aftalen, men rent faktisk også takke Dansk Folkeparti, som jeg synes holdt et meget velafbalanceret og konstruktivt indlæg, og som kunne se, at der i aftalen også er mange positive elementer.
Det synes jeg skylder at blive sagt her fra Folketingets talerstol, og jeg håber, at det vil kunne lade sig gøre, at Dansk Folkeparti også vil kunne se sig selv i de ændringer, der er blevet præsenteret her i dag.
Det er vigtigt, at vi tager et ansvar for at have en kriminalforsorg, der hænger sammen.
Med hensyn til det her lovforslag skal vi huske, hvad lovforslaget rent faktisk handler om.
Det handler jo helt grundlæggende om ændringer i straffeloven og ændringer i straffuldbyrdelsesloven, således at vi bl.a. med aftalen får mulighed for at justere på mulighederne for at komme i fodlænke.
Det er også det, der har præget debatten her i dag.
Jeg må jo sige, at jeg er hundrede procent enig med hr. Tom Behnke, nemlig i, at Venstre i den her debat har afsløret sig selv, som nogle, der både i den her debat, og må man forvente også i andre debatter, der kører her i Folketinget, og som er af væsentlig betydning, simpelt hen ikke kan finde ud af, hvor de vil hen.
De er på jagt efter et halmstrå, så de kan springe fra og slippe for at tage ansvar.
Det synes jeg simpelt hen er ærgerligt.
Jeg synes, at de forhold, som vores kriminalforsorg har måttet kæmpe med i de sidste 10 år, taler for sig selv, og jeg synes, det er ærgerligt, at et regeringsbærende parti som Venstre ikke er i stand til at tage et ansvar og være med til at rydde op efter en politik og konsekvenserne af den politik, som de selv har været med til at gennemføre.
Jeg synes, at de ansatte i kriminalforsorgen i særlig grad skal vide meget klart, at det er det, der er tilfældet.
Når man så hører hr. Karsten Lauritzens synspunkter på den her aftale, må man nærmest få indtryk af, at med den her aftale slipper vi mordere, rockere og pædofile ud af fængslerne, og at de, der så kommer i fodlænke, vælter sig rundt i beruselse.
Det er stort set det billede, man får, når man hører hr. Karsten Lauritzen tale.
Det er så det, der kommer ud af, at vi justerer fodlænkeordningen fra 5 måneder til 6 måneder – altså med 1 måned; det er det, der er tale om.
Og så giver vi mulighed for, at nogle af dem, der i forvejen er på vej mod og tæt på prøveløsladelse, kan få lov til at afsone i eget hjem med fodlænke under skærpet kontrol, under særlige hensyn til ofrene for deres kriminalitet, under almindelige retshåndhævelsesprincipper og alle de ting, der står i aftalen.
Det er bare for ligesom at give et billede af det, for jeg må sige, at når man sidder og lytter til sådan en debat og hører Venstres ordfører, er det simpelt hen ikke til at finde hoved og hale i, hvad de mener.
Men hvis det billede, man har tegnet her, udtrykker, hvad man mener, har man enten ikke forstået de regler, man selv har gennemført under sin egen regeringsperiode,
eller også har man ikke læst den aftale, der er indgået.
Det synes jeg sådan set for at sige det, som det er, er helt utroligt.
Det her er velvalgt, og det er velvalgt, fordi vi ved, at kriminalforsorgen har været i en meget vanskelig situation.
Vi har behov for at finde pladser.
Derfor laver vi nogle finjusteringer.
Det er det, der er tale om med fodlænkeordningen.
Samtidig ved vi også, at det gode ved, at flere får lov til at komme i fodlænke, er, at færre kommer tilbage i kriminalitet, og at vi altså får færre ofre for ny kriminalitet.
Det burde sådan set ligge lige for, ikke mindst for det parti, der, som hr. Karsten Lauritzen rigtigt nok sagde, tilbage i 2004 var med til at finde på, at vi skulle indføre det her.
Vi justerer det i indgangen fra 5 måneder til 6 måneder, og i udgangen giver vi mulighed for, at man kan blive prøveløsladt tidligere til afsoning i eget hjem.
De selv samme mennesker sidder jo også i dag i kriminalforsorgens institutioner.
Jeg må indrømme, at jeg ikke kan se, hvad problemet er.
Alle de principper, som hr. Karsten Lauritzens parti selv har haft i forbindelse med den her ordning, er videreført i den her aftale, og alligevel skaber hr. Karsten Lauritzen indtrykket af, at med det her vælter rockere, mordere og pædofile ud af fængslerne og vælter sig rundt i beruselse.
Jeg synes, at det er langt ud over, hvad man kan tillade sig at sige, hvis ordføreren, hvilket jeg må forvente, har læst den her aftale.
Det er målsætninger, som jeg under forhandlingerne, må jeg indrømme, fornemmede, at Venstre meget langt hen ad vejen var klar til at skrive under på, men de hoppede til sidst fra på grund af finansieringsspørgsmålet.
Det er jo fair nok, men at det skal retfærdiggøre, at man udlægger en aftale, man var tæt på at underskrive, på den her måde, forstår jeg simpelt hen ikke.